Gledet du deg til å bli 18? I Norge finnes det barn som ikke gleder seg til denne dagen. For dem betyr 18-årsdagen endelig avslag på søknaden om opphold i Norge.

I 2009 innførte din regjering ordningen med midlertidig oppholdstillatelse for barn mellom 16 og 18 år som søker asyl, som et av flere innstramningstiltak i innvandringspolitikken. Vedtaket gis til barn mellom 16 og 18 år, som norske myndigheter mener ikke har krav på beskyttelse, eller som ikke har omsorgspersoner som kan ta vare på dem i hjemlandet. Barn settes på asylmottak mens de venter på å bli «voksne», slik at de kan sendes ut av Norge. I mellomtida blir livene deres satt på vent.

Denne ordningen bryter med likebehandlingsprinsippet i Barnekonvensjonen. Ifølge Barnekonvensjonen og norsk lov er alle under 18 år barn, og alle barn har krav på likebehandling. Ordningen innebærer at enslige asylbarn over 16 år som kommer til Norge stiller vesentlig dårligere enn barn under 16 år, som får mulighet til varig opphold på samme grunnlag. Aldersgrensen er en kunstig grense norske myndigheter har konstruert for å begrense innvandring.

Ordningen bryter også med prinsippet om barnet beste. Hensyn som ikke handler om rettigheter skal ikke gå foran hensynet til barnets beste. På tross av at disse barna allerede er i en svært sårbar livssituasjon, ofte på flukt fra usikre land, uten foreldre og uten et nettverk, blir hensynet til deres beste skjøvet til side for å beskytte den norske stat mot uønsket asylinnvandring. Ordningen påfører barna en ytterligere psykisk belastning med usikkerhet og frykt. Barn som plasseres i en slik ventetilstand, blir frarøvet viktige utviklingsår i ungdomstida.

Det handler ikke om at alle barn skal få bli i Norge, eller at vi skal ha fri innvandring. Det handler om at alle barn skal behandles likt og ha de samme rettighetene, uansett om de er 15 eller 16 år dagen de får vedtaket fra UDI. Det handler om at innvandringsregulerende hensyn, som regjeringen kaller det, ikke skal gå foran hensynet til det enkelte barns beste. Det handler om at barn ikke skal brukes som symboler for regjeringens asylpolitikk.

Kjære Grete Faremo. Ordningen med midlertidig oppholdstillatelse til enslige asylbarn mellom 16 og 18 år bryter med FNs barnekonvensjon. Som justisminister burde du vite at vi har én myndighetsalder i Norge. Alle under 18 år er barn, og har rett på likebehandling.

Kronikken bygger på en resolusjon nylig vedtatt på LNUs Barne- og ungdomsting.